La llei 5/2017, de 28 de març, conté una nova regulació íntegra de l'impost sobre les estades en establiments turístics i en modifica alguns aspectes concrets.
L'impost grava la singular capacitat econòmica de les persones físiques posada de manifest amb l'estada en els establiments i equipaments turístics.
També pretén internalitzar les possibles externalitats que el turisme pot causar en les zones d'alta concentració turística.
El ingressos derivats de l'impost sobre les estades en establiments turístics resten afectats a la dotació del Fons per al foment del turisme per atendre les finalitats que a la llei es determinen.
- La promoció turística de Catalunya.
- L'impuls del turisme sostenible, responsable i de qualitat, i la protecció, la preservació, la recuperació i el millorament dels recursos turístics.
- El foment, la creació i el millorament dels productes turístics.
- El millorament dels serveis de control i inspecció sobre els establiments i equipaments turístics.
- El desenvolupament d'infraestructures i serveis relacionats amb el turisme.
Els trets més importants de l'impost són:
Fet imposable: les estades en els establiments i equipaments turístics situats a Catalunya.
S'entén per estada el gaudiment del servei d'allotjament, per dia o fracció, amb pernoctació o sense.
Estan subjectes a aquest impost els establiments següents:
- Els allotjaments turístics establerts en cada moment per la normativa vigent en matèria de turisme.
- Els albergs de joventut, quan prestin serveis turístics d'allotjament.
- Les embarcacions de creuer turístic.
- Qualsevol establiment o equipament en què es prestin serveis turístics d'allotjament.
Meritació: l'impost es merita a l'inici de l'estada.
No merita l'impost la persona que embarca en un port de Catalunya que inicia el seu viatge, o la que hi desembarca com a destinació final.
Contribuent: la persona física que faci una estada en qualsevol dels establiments i equipaments subjectes a l'impost.
També ho és la persona jurídica a nom de qui es lliuri la factura per l'estada de persones físiques en els dits establiments i equipaments.
- Són substituts del contribuent les persones físiques o jurídiques titulars de l'establiment o equipament.
- Són responsables solidaris del pagament del deute tributari totes les persones físiques o jurídiques que contracten directament en nom del contribuent, i fan d'intermediàries entre aquests i els establiments i equipaments.
- Són assistents en la recaptació de l'impost els intermediaris d'empreses turístiques d'allotjament considerats en la normativa turística i tots els professionals, empreses, entitats o operadors de plataformes tecnològiques que comercialitzen serveis turístics d'allotjament o faciliten la relació entre el titular de l'explotació i les persones físiques que fan les estades.
Per a actuar com assistent en la recaptació cal l'habilitació expressa de l'Administració.
Base imposable: s'estableix en el nombre d'unitats d'estada en el mateix establiment o equipament turístic durant un període continuat.
Es computa un màxim de set unitats d'estada per persona.
Quota tributària: s'obté de multiplicar el nombre d'estades pel tipus del gravamen corresponent segons el tipus d'establiment o equipament turístic, d'acord amb la tarifa següent:
Habitatge d'ús turístic: 2,25 euros.
Resta d'establiments i equipaments: 0,65 euros.
Embarcació de creuer 12 hores o menys: 0,65 euros.
Habitatge d'ús turístic: 0,90 euros.
Resta d'establiments i equipaments: 0,45 euros.
Hotel de 5 estrelles, gran luxe, càmping de luxe i establiment o equipament de categoria equivalent: 5 euros.
Resta d'establiments i equipaments: 2,50 euros.
- Les estades subvencionades per programes socials d'una administració pública de qualsevol Estat membre de la Unió Europea.
- Les estades fetes per persones d'edat igual o inferior a setze anys.
- Les estades que faci qualsevol persona per motius de salut, i també les de les persones que l'acompanyin.
Autoliquidació: el substitut del contribuent està obligat a presentar l'autoliquidació de l'impost i a efectuar-ne l'ingrés corresponent.
Es dedueixen, si s'escau, les quantitats que hagin estat ingressades o que hagin de ser ingressades pels obligats tributaris assistents en la recaptació.
Termini de presentació i ingrés: la presentació de l'autoliquidació, que s'ha de fer per via telemàtica, i l'ingrés de l'impost, s'ha d'efectuar dins els terminis següents:
- La corresponent al període de l'1 d'abril al 30 de setembre, entre els dies 1 i 20 d'octubre.
- La corresponent al període de l'1 d'octubre al 31 de març, entre els dies 1 i 20 d'abril.
Competència: la gestió, la recaptació i la inspecció de l'impost corresponen a l'Agència Tributària de Catalunya.